Каракачанов: Опитите на наркобароните в „Столипиново“ да говорят лъжи срещу полицията няма да попречат на прилагането на закона – Труд
Каракачанов: Опитите на наркобароните в „Столипиново“ да говорят лъжи срещу полицията няма да попречат на прилагането на закона
31.01.2019 • 14:34
„При полицейска акция на 30 януари на територията на циганския квартал „Столипиново“ в град Пловдив и на територията на град Асеновград служители на реда от РПУ – Пловдив задържаха близо половин килограм хероин. Въпросното количество хероин далеч надхвърля рамките на „Столипиново“ и очевидно е било предназначено за продажба в целия град Пловдив и околността, включително и на малолетни и непълнолетни“, посочва министър Каракачанов.
„Никакви опити на наркобароните в „Столипиново“ и на използваните от тях наркозависими да изопачават действителността и да говорят лъжи за действията на полицията няма да попречат на прилагането на закона. Тези лъжи ще зарадват единствено добре платените т.нар. правозащитници, за които безнаказаността на престъпниците е по-важна от здравето и живота на децата ни. Като вицепремиер по вътрешния ред и сигурност категорично подкрепям действията на полицията, доказващи необходимостта от пълно прилагане на закона с цел защита на живота и здравето на българските граждани“, каза още Каракачанов.
„На тази арогантна беззаконност, голямата част от която генерирана от престъпни босове в циганските махали, ще бъде сложен край. Още веднъж заявявам, че изцяло подкрепям законовите действия на полицията и прилагането на закона с цялата му сила. Възползвам се от случая да изкажа служебна благодарност на министъра на вътрешните работи Младен Маринов и на директора на ОД на МВР – Пловдив ст. комисар Атанас Илков за добрата им работа по случая“, посочи министър Каракачанов.